Foto’s: Nuwe spesies in Mosambiek gevindFoto: Millie Kerr Meer as 1 000 nuwe dier-, voël- en plantspesies is onlangs in ŉ biodiversiteitsopname in ŉ gedeelte van die Chimanimani-bewaringsgebied in sentraal-Mosambiek ontdek. Soveel as 42 soogdier-, 231 voël-, 22 amfibiese, 45 reptiel-, 176 plant- en meer as 450 insekspesies is geïdentifiseer. Die dierespesies sluit in ŉ akkedis, ŉ padda en ŉ bossprinkaan wat waarskynlik nuwe spesies is wat nie reeds deur die wetenskap beskryf is nie. ŉ Vlermuisspesie, wat nie voorheen in Mosambiek voorgekom het nie, is ook gevind. Die opname het slegs twee weke geduur en die span navorsers het bestaan uit besoekende kundiges en studente wat besig is met meestersgraadnavorsing. Foto: Millie Kerr Die Chimanimani- nasionale park is deel van ŉ bergagtige oorgrens-bewaringsgebied wat sowat 1 000 km2 in Mosambiek en Zimbabwe beslaan. Dit het ŉ unieke kombinasie van kwartsietrante, grasvelde en tropiese woude en speel ŉ kritieke rol in die funksionering van ekostelsels. Die grondtipes, reënval, veldbrande en wissellende hoogte bo seevlak het plantegroei wat veral endemies is tot gevolg wat beteken dat die einste habitat wat hulle aan die lewe hou ook hulle kans op oorlewing beperk. Unieke spesies is veral in die Moribane-bosreservaat gevind. Dié bos speel ŉ belangrike kulturele rol by plaaslike gemeenskappe wat reeds vir eeue in die bergagtige omgewing woon. Foto: Millie Kerr “Die sensus het bewys dat die ryk en biodiverse landskap teen mynbou, stroping en houtkappery beskerm moet word,” sê Lionel Massicane, ŉ wildbewaarder van die Chimanimani-reservaat. Duisende onwettige myners het die laaste jare op die Zimbabwe-grens van die bewaringsgebied toegesak waar hulle vir spoelgoud myn. Die projek is onder die beskerming van verskeie Mosambiekse bewaringsorganisasies en die land se regering gedoen met die finansiële steun van private instansies en die Wêreldbank.